Schumacher dalk "vir altyd" in 'n koma | Maroela Media
Talle gerugte doen die ronde in Duitse media oor Michael Schumacher se prognose en een publikasie het berig dat dié F1-kampioen dalk vir die res van sy lewe in 'n koma sal wees.
Die Daily Mail berig dat Duitse media Focus en Bild met neuroloë hul sienings oor Schumacher se toestand bespreek het.
Schumacher (45) word sedert 29 Desember onder mediese verdowing gehou ná 'n ski-ongeluk in die Franse Alpe.
Die jongste amptelike berig oor sy toestand was dat hy "kritiek, maar stabiel" is. Schumacher se bestuurspan het gesê hulle sal nie enige nuwe persverklarings uitreik tensy sy toestand verander nie.
Schumacher se vrou, Corinna, het die media versoek om die familie met rus te laat.
Die Duitse koerant, Focus, het 'n onderhoud gevoer met die neurochirurg, Andreas Zieger, van die Universiteit van Oldenburg. Zieger spekuleer dat daar moontlik komplikasies was en dit is hoekom Schumacher so lank onder verdowing gehou word. "'n Koma kan teoreties vir baie lank in stand gehou word. Dit tas nie die menslike brein aan nie," het Zieger gesê.
Prof. Gereon Fink, neurologiese kenner, het in 'n onderhoud met 'n nuuswebwerf gesê dit hang af van waar bloeding op die brein plaasgevind het, maar dit kan lei tot verlamming, spraakgebrek en persoonlikheidsveranderinge.
Hierdie is basies dieselfde situasie as die van wyle Prins Friso van Nederland, pynlik vir die familie